BEGRUNDELSE

(1) Rådets forordning (EU) nr. 204/2011, som ændret, blev vedtaget den 2. marts 2011 i overensstemmelse med Rådets afgørelse 2011/137/FUSP af 28. februar 2011 for at gennemføre FN's Sikkerhedsråds resolution 1970 (2011) og for at fastsætte yderligere bestemmelser som selvstændige EU-ledsageforanstaltninger i lyset af den alvorlige situation i Libyen.

(2) Rådets afgørelse 2011[...]FUSP af [...] ændrer Rådets afgørelse 2011/137/FUSP og fastsætter en særlig undtagelse i forbindelse med indefrysningen af visse enheders (havne) aktiver. Der bør endvidere fastsættes bestemmelser, som sikrer, at indefrysningsforanstaltningerne ikke hindrer de humanitære operationer og leveringen af materialer og forsyninger til dækning af essentielle civile behov, samt de operationer, der er nødvendige for at foretage evakueringer fra Libyen.

(3) Unionens højtstående repræsentant for udenrigsanliggender og sikkerhedspolitik og Kommissionen foreslår, at disse foranstaltninger iværksættes ved hjælp af en forordning med hjemmel i artikel 215 i traktaten om Den Europæiske Unions funktionsmåde (TEUF).

2011/0155 (NLE)

Forslag til

RÅDETS FORORDNING

om ændring af Rådets forordning (EU) nr. 204/2011 om restriktive foranstaltninger på baggrund af situationen i Libyen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2011/[…]/FUSP af […] om yderligere restriktive foranstaltninger på baggrund af situationen i Libyen,

under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Kommissionen,

efter høring af Den Europæiske Tilsynsførende for Databeskyttelse, og

ud fra følgende betragtninger:

(1) Rådets afgørelse 2011[...]FUSP af [...] fastsætter en særlig undtagelse i forbindelse med indefrysning af visse enheders (havne) aktiver.

(2) Det er hensigtsmæssigt at sikre fortsat gennemførelse af humanitære operationer og levering af materialer og forsyninger til dækning af essentielle civile behov, samt de operationer, der er nødvendige for at foretage evakueringer fra Libyen.

(3) Disse foranstaltninger falder ind under anvendelsesområdet for traktaten om Den Europæiske Unions funktionsmåde, og navnlig for at sikre, at de økonomiske aktører i alle medlemsstater anvender dem på samme måde, er det derfor nødvendigt at have lovgivning på EU-plan for at kunne gennemføre dem.

(4) For at sikre, at foranstaltningerne i denne forordning er effektive, bør denne forordning træde i kraft straks —

VEDTAGET DENNE FORORDNING:

Artikel 1

I forordning (EU) nr. 204/2011 foretages følgende ændringer:

(1) Følgende artikel indsættes:

"Artikel 10a

Uanset artikel 5, stk. 2, kan medlemsstaternes kompetente myndigheder, jf. webstederne i bilag IV, indtil den 15. juli 2011 give tilladelse til frigivelse af pengemidler eller økonomiske ressourcer til de havnemyndigheder, der er opført i bilag III, i forbindelse med gennemførelse af kontrakter, der blev indgået forud for denne forordnings ikrafttrædelse, med undtagelse af kontrakter vedrørende olie, gas og raffinerede olieprodukter. Medlemsstaten underretter de andre medlemsstater og Kommissionen om tilladelser, der gives i henhold til denne artikel senest to uger efter, at tilladelsen er givet."

Artikel 2

Artikel 8a affattes således:

"Artikel 8a

Uanset artikel 5 kan medlemsstaternes kompetente myndigheder, jf. listen i bilag IV, tillade frigivelse af indefrosne pengemidler eller økonomiske ressourcer, som tilhører personer, enheder eller organer, der er opført i bilag III, eller rådighedsstillelse af visse pengemidler eller økonomiske ressourcer for personer, enheder eller organer, der er opført i bilag III, på betingelser, som de finder hensigtsmæssige, såfremt de finder det nødvendigt for leveringen af materialer og forsyninger til dækning af essentielle civile behov, herunder fødevarer, landbrugsprodukter, lægemidler og elektricitet eller for leveringen eller fremme af leveringen af humanitær bistand eller for at foretage evakueringer fra Libyen. Medlemsstaten underretter de andre medlemsstater og Kommissionen om tilladelser, der gives i henhold til denne artikel senest to uger efter, at tilladelsen er givet."

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand […]